Probeer ander sien soos Jehovah hulle sien
5. Watter opdrag is aan Jona gegee, en hoe het hy gereageer?
5 Jona het in die dae van koning Jerobeam II, die seun van Joas, as 'n profeet vir die noordelike koninkryk van Israel gedien (2 Konings 14:23-25). Op 'n dag het Jehovah Jona beveel om Israel te verlaat en na Nineve, die hoofstad van die magtige Assiriese Ryk, te gaan. Sy toewysing? Om die inwoners te waarsku dat hulle groot stad vernietig gaan word (Jona 1:1, 2). In plaas van God se opdrag te gehoorsaam, het Jona gevlug! Hy het op 'n skip geklim wat op pad was na Tarsis, ver van Nineve af.—Jona 1:3.
6. Waarom het Jehovah Jona gekies om na Nineve te gaan?
6 Wat kom in jou gedagtes op wanneer jy aan Jona dink? Dink jy aan hom as 'n ongehoorsame profeet? 'n Vlugtige kykie na hom laat 'n mens dalk tot dié slotsom kom. Maar het God Jona as 'n profeet aangestel omdat hy ongehoorsaam was? Natuurlik nie! Jona het sekerlik gewenste eienskappe gehad. Kom ons kyk na watter soort profeet hy was.
7. Onder watter omstandighede het Jona Jehovah in Israel gedien, en hoe beïnvloed hierdie kennis jou beskouing van hom?
7 Jona het getrou in Israel gearbei, 'n uiters onontvanklike gebied. Die profeet Amos, wat omtrent dieselfde tyd as Jona gelewe het, het die Israeliete van daardie tyd as materialistiese liefhebbers van genot beskryf.* Slegte dinge het in die land gebeur, maar die Israeliete het dit heeltemal geïgnoreer (Amos 3:13-15; 4:4; 6:4-6). Tog het Jona dag na dag sy opdrag om vir hulle te getuig, getrou uitgevoer. As jy 'n verkondiger van die goeie nuus is, weet jy hoe moeilik dit is om met mense te praat wat selfvoldaan en onverskillig is. Terwyl ons Jona se swakhede erken, moet ons dus nie die getrouheid en volharding waarmee hy vir die ontroue Israeliete getuig het, oor die hoof sien nie.
8. Voor watter uitdagings sou 'n Israelitiese profeet in Nineve te staan kom?
8 Die toewysing om na Nineve te gaan, het 'n selfs moeiliker uitdaging gebied. Om by daardie stad uit te kom, moes Jona ongeveer 800 kilometer te voet aflê—'n veeleisende reis wat nagenoeg 'n maand sou neem. Wanneer die profeet daar aankom, sou hy vir die Assiriërs moes preek, wat bekend was vir hulle wreedheid. Sadistiese marteling was 'n algemene kenmerk van hulle oorlogvoering. Hulle het selfs gespog oor hulle wreedheid. Geen wonder dat Nineve "die stad van bloedvergieting" genoem is nie!—Nahum 3:1, 7.